Transnet: Gordhan het 'niks te doen' met skikking | Netwerk24
Deur Francois Williams 27 Junie 2019 14:47
Dit is nie waar dat Pravin Gordhan, minister van openbare ondernemings, die skikking hoef goed te keur waaraan Transnet se regspan en die regspan van sy pensioentrekkers werk nie.
Wynanda Coetzee van die prokureursfirma Geyser & Coetzee het Donderdag gesê die minister is nie 'n party tot die verrigtinge nie.
Die skikking gaan oor beter pensioenvoordele aan Transnet-pensioentrekkers wat vir jare net verhogings van 2% per jaar ontvang het en sodoende algaande verarm het.
Sy het nie gesê of Transnet se direksie wel die skikkingsooreenkoms of dele daarvan moet goedkeur nie.
Transnet se voorwaarde vir die skikking is dat die twee betrokke pensioenfondse moet saamsmelt in 'n enkele aftreefonds.
Ná verskeie navrae is dit steeds nie bekend of die Transnet-direksie of die minister wel dié stap eers moet goedkeur nie. Navrae aan Transnet hieroor is ook nog onbeantwoord.
Dit is ook nie bekend hoe lank dit nog kan duur voordat die skikking uiteindelik gefinaliseer en as 'n hofbevel bekragtig kan word sodat dit in werking gestel kan word nie.
Die skikking behels dat afgetrede lede van Transnet se Tweedevastevoordeelfonds en die Transnet-subfonds van die Vervoerpensioenfonds vir die volgende drie jaar verhogings van onderskeidelik 13%, 9% en 6% sal kry plaas van net 2%, tesame met bonusse van R10 000 per pensioentrekker oor die volgende drie jaar.
Vanaf die vierde jaar sal pensioene met minstens 70% van inflasie per jaar verhoog word, mits aktuariële berekeninge wys daar is genoeg geld in die saamgevoegde nuwe aftreefonds.
Teen einde Maart verlede jaar was daar 49 908 lede van die Tweedevastevoordeelfonds oor. Coetzee kon nie sê hoeveel daar tans oor is en hoeveel lede die Transnet-subfonds het nie. Die getalle wissel daagliks, sê sy.
Vrae oor die proses om die twee pensioenfondse saam te voeg, is ook nie beantwoord nie. Die samevoegingsproses van die twee fondse vorm volgens Coetzee nie deel van die skikking nie.
Dit is in teenstelling met Geyser & Coetzee se verklaring op 15 Junie dat Transnet vereis dat die skikkingsooreenkoms voorwaardelik moet wees aan die konsolidasie van die bates, laste en lede van die twee fondse in 'n enkele aftreefinansieringsentiteit sodat die skikking ekonomies meer volhoubaar is.
Op die vraag oor wat gebeur met die voordele van lede wat sterf nadat die skikking bekragtig is maar voordat die eerste voordele uitbetaal word, is gesê dit sal kragtens die fondsreëls hanteer word.
Die twee regspanne het volgens Coetzee ooreengekom om nie die fynere besonderhede van die ooreenkoms openlik te bespreek voordat dit gefinaliseer is nie.
Dit blyk kwessies oor koste, 'n voorstel oor die beleid oor pensioenverhogings in die toekoms, en kwessies oor korporatiewe bestuur was teen middel Junie nog nie afgehandel nie. Volgens die prokureursfirma is dit "nie van wesenlike belang" vir die Transnet-pensioentrekkers nie.